**חנוכה: יה הצל יונה מחכה**

השיעורים מתבססים על דפי מדרשיר בהוצאת כל ישראל חברים-מורשה

למורה: מהלך השיעור הראשון- פיוט "יה הצל יונה" (מחבר לא ידוע)

פתיח א: איזה שירים שרים אצלכם בבית בחנוכה? נסו לאסוף מגוון רחב של שירים ומנהגי עדות.
היום נכיר גם פיוט ממורשת יהדות עיראק.

פתיח ב': אסוציאציות חופשיות שמעוררת המילה יונה? – לרשום על הלוח

מה הקשר בין היונה לחנוכה?

לימוד: חלוקת דפי **מדרשיר**-פירוש מילות השיר.

1. השמעת הפיוט 'יה הצל' להשמעה באתר הזמנה לפיוט [לחץ כאן](http://www.piyut.org.il/tradition/694.html?currPerformance=911)
2. דיון קצר עפ"י שאלות מנחות
	* אילו הרגשות מעורר בכם הפיוט?
	* האם הפיוט שמח או עצוב? (לנמק) (יונה בוכה מול ששון ושמחה) סמנו ביטוי עצב וביטוי שמחה.
	* מיהו ''מלכה''? מה הוא עושה בפיוט ? להעזר במילון המונחים / תרמילון

מסקנה - הפיוט מספר את **סיפור חנוכה** למול קשיי הגלות והשעבוד שבהם חי מחבר הפיוט.

מהלך השיעור השני- למידה בית מדרשית-"עינייך יונים".

1. **פתיח** במליאה (5 דקות)

|  |  |
| --- | --- |
| **יונה** | **עם ישראל** |
| תמה | נאים בהילוכן |
| מצויינת | מצויינים בקיום מצוות |
| צנועה | צנועים |
| הביאה אורה לעולם | מביאים אורה לעולם |

* שאלה מעוררת: מי מכיר את הביטוי "עֵינַיִךְ יוֹנִים''? מניין?
* מגילת שיר השירים שבמקרא התפרשה כמטאפורה לקשר בין האל ועם ישראל: האהוב (האל) והאהובה (עם ישראל) מחפשים זה את זה, ומתנתקים זה מזה שוב ושוב.
* כעת נקרא יחד: כיצד דורש המדרש את הפסוק:

(בדף מוצגת גרסה ערוכה ומקוצרת לנוחיות הלומדים. ניתן לראות את המדרש המלא [בשיר השירים רבה פרשה א'](http://www.daat.ac.il/DAAT/toshba/shir/1c-2.htm#10))

1. **לימוד**
	1. **עיון במדרש שקראנו, בחברותות (15 דקות)**
* אילו תכונות יש ליונה שיש לעם ישראל? השוו והסבירו, מלאו בטבלה (ריקה)
* הציעו משפט נוסף למדרש המשווה את היונה ועם ישראל.
* מתי ע''פ המדרש הביאה היונה אורה לעולם?
* למה לדעתכם בחר המחבר דווקא ביונה ולא בבעל חים אחר?
* קראו את ספור היונה מתיבת נח בפסוקי המקרא ובמדרש.

להרחבה נוספת: עיון בפסוקים המספרים על תיבת נח

**ב. האזינו לשיר יונה עם עלה של זית מאת תלמה אליגון רוז.**

**האם זו אותה יונה? איזו בשורה מביאה היונה? האם היא דומה ליונה שבפיוט?**

**את מילות הישר תמצאו** [**כאן**](http://shironet.mako.co.il/artist?type=lyrics&lang=1&prfid=584&wrkid=4368)**, ביצוע תמצאו** [**כאן**](http://www.youtube.com/watch?v=p-jqyGVgzPA) **או** [**כאן**](http://www.youtube.com/watch?v=I5ThkwT0UaE)

1. **אסיף:**
* במה מתמקד הפיוט, בעבר, בהווה או בעתיד?

למורה: ניתן להעלות את הקישור / חיבור בין היונה של נח לבין יונה שמביאה את האור ומשולה לעם ישראל.

היאוש המוחלט אחרי המבול בהשוואה ליאוש שאחרי חורבן המקדש ומול אסונות אחרים שפוקדים את העם / האנושות / האדם, ועל בני האדם שמצליחים לאסוף כוחות ולהתחיל לברוא את העולם מחדש (אחרי המבול נח נוטע עצים, אחרי השואה עלו לארץ והוקמה המדינה).

הפיוט הזה , כמו פיוטים נוספים, בא לגשר על הפער בין שמחת ההצלה בעבר לבין המציאות העגומה בגולה.

* נשיר שוב יחד את הפיוט

**דף לימוד: מדרשיר - לומדים ושרים מפיוטי חנוכה**

**יה הצל יונה מחבר: יהודה**

**יָ**הּ הַצֵּל יוֹנָה מְחַכָּה וְדִמְעָתָהּ לָךְ מְפַכָּה

וְתִשְׂמַח בָּךְ אַתָּה מַלְכָּהּ בִּשְׁמוֹנַת יְמֵי חֲנֻכָּה:

**ה**וֹדוּ לְגֵאֶה עַל גֵּאִים וְנוֹרָא עַל כָּל נוֹרָאִים

הִצִּיל אֶת נִין חַשְׁמוֹנָאִים מִיָּד צָר כִּי בָהֶם הִכָּה:

וְתִשְׂמַח בָּךְ אַתָּה מַלְכָּהּ בִּשְׁמוֹנַת יְמֵי חֲנֻכָּה:

**וְ**יָשִׁירוּ עַמָּךְ שִׁירוֹת וּזְמִירוֹת מִפָּז יְקָרוֹת

בְּהַדְלִיקָם אֶת הַנֵּרוֹת בִּשְׁמוֹנַת יְמֵי חֲנֻכָּה:

וְתִשְׂמַח בָּךְ אַתָּה מַלְכָּהּ בִּשְׁמוֹנַת יְמֵי חֲנֻכָּה:

**דִּ**רְשׁוּ לָאֵל כָּל לְבָבוֹת כִּי גָמַל עָלֵינוּ טוֹבוֹת

שִׂמְחוּ בָנִים עִם הָאָבוֹת בְּדָת מִנִּי יָם אֲרֻכָּה:

וְתִשְׂמַח בָּךְ אַתָּה מַלְכָּהּ בִּשְׁמוֹנַת יְמֵי חֲנֻכָּה:

**הָ**אֵל יָמֵינוּ יְחַדֵּשׁ וְצָר לַהֲרִיגָה יְקַדֵּשׁ

יִשְׁלַח עֶזְרְךָ מִקֹּדֶשׁ וּמִצִּיּוֹן יִסְעָדֶךָּ:

וְתִשְׂמַח בָּךְ אַתָּה מַלְכָּהּ בִּשְׁמוֹנַת יְמֵי חֲנֻכָּה:

**יָהּ הַצֵּל** – פנייה לה' שיציל. **יוֹנָה –** כינוי לעם ישראל. **מְחַכָּה** – עם ישראל מדומה ליונה המחכה לבן זוגה, ה', שיגאל אותה. **וְדִמְעָתָהּ לָךְ מְפַכָּה** – מעיניה זולגות דמעות של געגועים וכאב. **וְתִשְׂמַח בָּךְ אַתָּה מַלְכָּהּ** – היונה תשמח בה' שהוא המלך שלה. **גֵאֶה עַל גֵּאִים וְנוֹרָא**... – כינויים לה' שהוא גאה ומרומם מעל הכול. **נִין חַשְׁמוֹנָאִים** – בני החשמונאים. **צָר** – אויב. **וּזְמִירוֹת מִפָּז יְקָרוֹת** – השירים שיזמר עַם ישראל לה' יהיו יקרים ויפים יותר מזהב. **דִּרְשׁוּ** – התפללו. **גָמַל** – עשה, העניק. **בְּדַת מִנִּי יָם אֲרֻכָּה** – בתורה גדולה ועמוקה יותר מהים. **יָמֵינוּ יְחַדֵּשׁ** – יחזיר את ימי התפארת של עם ישראל כפי שהיו בעבר. **וְצָר לַהֲרִיגָה יְקַדֵּשׁ** – את האויב יהרוג. **יִשְׁלַח עֶזְרְךָ מִקֹּדֶשׁ** **וּמִצִּיּוֹן יִסְעָדֶךָּ** – ה' ישלח לעמו עזרה ממקום קודשו אשר בשמים ומבית המקדש אשר בציון.

**מתוך אתר 'הזמנה לפיוט'**

**על הפיוט**

**יה הצל יונה** הוא הפיוט המרכזי לחנוכה במסורת יהודי בבל. הפיוט קצר, ומחברו אינו ידוע מלבד שמו הפרטי – יהודה – החתום בראשי התיבות של השיר. פיוט זה קושר את נס ההצלה של ימי החנוכה אל תקוות הגאולה הנצחית.

הפיוט פותח בתיאורה של כנסת ישראל, המשולה ליונה, שדמעותיה זולגות כמעיין בצפייה לגאולת האל. מתוך תיאור הדמעות והעצב עובר המשורר לתיאור השמחה שתשמח הרעיה, כנסת ישראל, עם הדוד. כל בית בפיוט נחתם במילים "וְתִשְׂמַח בָּךְ אַתָּה מַלְכָּהּ בִּשְׁמוֹנַת יְמֵי חֲנֻכָּה", ובקריאתן אפשר לחוש עם המשורר יחד את תחושת השמחה וההתפעמות של ימי החנוכה ואת הציפייה לגאולה, בבחינת – בימים ההם בזמן הזה.

**וְהִנֵּה עֲלֵה זַיִת טָרָף בְּפִיהָ**

וַיְהִי מִקֵּץ אַרְבָּעִים יוֹם וַיִּפְתַּח נֹחַ אֶת חַלּוֹן הַתֵּבָה אֲשֶׁר עָשָׂה. וַיְשַׁלַּח אֶת הָעֹרֵב וַיֵּצֵא יָצוֹא וָשׁוֹב עַד יְבֹשֶׁת הַמַּיִם מֵעַל הָאָרֶץ. וַיְשַׁלַּח אֶת הַיּוֹנָה מֵאִתּוֹ לִרְאוֹת הֲקַלּוּ הַמַּיִם מֵעַל פְּנֵי הָאֲדָמָה. וְלֹא מָצְאָה הַיּוֹנָה מָנוֹחַ לְכַף רַגְלָהּ וַתָּשָׁב אֵלָיו אֶל הַתֵּבָה כִּי מַיִם עַל פְּנֵי כָל הָאָרֶץ וַיִּשְׁלַח יָדוֹ וַיִּקָּחֶהָ וַיָּבֵא אֹתָהּ אֵלָיו אֶל הַתֵּבָה. וַיָּחֶל עוֹד שִׁבְעַת יָמִים אֲחֵרִים וַיֹּסֶף שַׁלַּח אֶת הַיּוֹנָה מִן הַתֵּבָה. וַתָּבֹא אֵלָיו הַיּוֹנָה לְעֵת עֶרֶב וְהִנֵּה עֲלֵה זַיִת טָרָף בְּפִיהָ וַיֵּדַע נֹחַ כִּי קַלּוּ הַמַּיִם מֵעַל הָאָרֶץ.

* בראשית ח, ו-יא

"הִנָּךְ יָפָה רַעְיָתִי, הִנָּךְ יָפָה **עֵינַיִךְ יוֹנִים**'' (שיר השירים א', 15)

**מה היונה הזאת תמה, כך ישראל נאים בהילוכן, כשהן עולין לבית המקדש בשלשה רגלים.**

**מה יונה זאת מצויינת** (=בולטת, ניכרת מאחרות)**, כך ישראל מצויינין במצוות.**

**מה יונה זו צנועה, כך ישראל צנועים.**

**מה יונה זו הביאה אורה לעולם, אף את מביאה אורה לעולם. שנאמר: "**וְהָלְכוּ גוֹיִם לְאוֹרֵךְ**..." (ישעיה ס,ג)**

**ואימתי הביאה יונה אורה לעולם? בימי נח.
שכתוב: (בבראשית ח,יא) "**וַתָּבֹא אֵלָיו הַיּוֹנָה לְעֵת עֶרֶב וְהִנֵּה עֲלֵה-זַיִת טָרָף בְּפִיהָ..."

על פי מדרש שיר השירים רבה, פרשה א

|  |  |
| --- | --- |
| **יונה** | **עם ישראל** |
|  |  |
|  |  |
|  |  |
|  |  |

* אילו תכונות יש ליונה שיש לעם ישראל?
השוו והסבירו, מלאו בטבלה (ריקה)
* מתי ע''פ המדרש הביאה היונה אורה לעולם?
* קראו את ספור היונה מתיבת נח בפסוקי המקרא ובמדרש.

מהיכן הביאה אותו?
רבי לוי אמר: מהר המשחה הביאה אותו שלא נשטפה ארץ ישראל במי המבול,

הוא שהקדוש ברוך הוא אמר ליחזקאל: "בן אדם אמור לה את ארץ לא מטוהרה היא לא גושמה ביום זעם" (יחזקאל כב כד).
רבי ביריי אמר: נפתחו לה שערי גן עדן והביאה אותו: **(בראשית רבה לג ו):**

ארץ ישראל לא ירד עליה מי המבול מן השמים, אלא נתגלגלו המים מן הארצות ונכנסו לתוכה,

והנה לדעת רבי לוי, מפני שלא ירד בארץ ההיא הגשם השוטף, ולא נפתחו עליה ארובות השמים,

נשארו בה האילנות, ובכל העולם נשברו ונעקרו האילנות במבול... **(פרקי רבי אליעזר פרק כג).**